6.9.2022
SL
Uradni list Evropske unije
C 342/199 četrtek 17. februarja 2022
Posebni izzivi na področju človekovih pravic COVID-19
34. poudarja, da je covid-19 znatno okrepil nedavne trende neliberalnih demokracij in avtokratskih režimov, ki slabijo demokracijo; obžaluje, da ti režimi zlorabljajo epidemiološko krizo za nadaljnje omejevanje svobode izražanja, zbiranja ter veroizpovedi in prepričanja z omejevanjem delovanja demokratičnih institucij in zatiranjem oporečnikov, vključno z omejevanjem svobode medijev na spletu in drugje ter usmerjanjem na kritike in žvižgače s kampanjami obrekovanja; prav tako obžaluje dejstvo, da so ti režimi tudi diskriminirali marginalizirane skupine prebivalstva, zlasti avtohtono prebivalstvo in druge manjšine, množično uporabljali orodja za nadzor, izvajali dezinformacijske kampanje, omejitev dostopa do informacij, zlasti iz pluralističnih in neodvisnih medijev, z vsesplošnim izklopom interneta, omejevanjem pasovne širine in blokiranjem vsebin, izvajali nujne ukrepe brez jasnih meril za njihov preklic, omejevali demokratično izvajanje volitev in uporabljali selektiven dostop do zdravstvenega varstva kot sredstvo za diskriminacijo nekaterih delov prebivalstva;
35. priznava pomembno vlogo, ki jo imajo zagovorniki človekovih pravic pri odzivanju na covid-19, saj poleg vsakodnevnega dela na področju človekovih pravic prevzemajo številne nove vloge, ne glede na znatna in nesorazmerna tveganja, s katerimi se soočajo; z zaskrbljenostjo ugotavlja, da so vlade po vsem svetu pandemijo izkoristile kot priložnost za ogrozitev zagovornikov človekovih pravic s tem, da so zavrnile njihovo izpustitev iz zapora, podaljševale njihovo pridržanje v osamitvi, omejile obiske v zaporih in jih obsodile na podlagi izmišljenih obtožb na zaslišanjih v zaprtih prostorih;
36. poudarja, da je pandemija covida-19 negativno vplivala na ekonomske in socialne pravice v večini držav po svetu, zdravstvena kriza in posledična gospodarska kriza pa sta sprožili rast neenakosti znotraj držav in med njimi; obsoja nenehne poskuse oblasti, da bi mednarodnim preiskovalcem odrekle bistvene informacije o izvoru in širjenju covida-19; Poudarja, da so zelo negativne posledice covida-19 nesorazmerno prizadele ranljive skupine, med drugim ženske, osebe LGBTIQ, revne, otroke, invalide, migrante begunce, prosilce za azil, verske in druge manjšine, neregistrirane delavce in zaprte oziroma priprte osebe; poudarja, da tudi negativne gospodarske in socialne posledice pandemije ter omejitve dostopa do zdravstvenega varstva in izobraževanja bolj prizadenejo ravno ranljive skupine; z zaskrbljenostjo opaža povečanje nestrpnosti, diskriminacije in sovražnega govora proti nekaterim skupinam v ranljivem položaju, zlasti manjšinam, ter omejevanje temeljnih svoboščin;
37. poudarja, da bi morala EU povečati podporo za spopadanje z negativnimi posledicami covida-19, zlasti za ranljive skupine; v ta namen poziva EU, naj nujno okrepi svoja prizadevanja za odpravo zaskrbljujočega neravnovesja v svetovni distribuciji cepiv, s čimer bo izpolnila svojo predhodno zavezo, da bo cepivo proti covidu-19 podprla kot svetovno javno dobro, med drugim prek tehnološkega prenosa in povečanja lokalne proizvodnje, vključno prek enotne tehnološke točke za covid-19 (C-TAP), da se zagotovi, da so cepiva na voljo, dostopna in cenovno ugodna za čim večje število ljudi; poudarja, kako pomembno je podpreti krepitev izobraževalnih in zdravstvenih sistemov, da bodo odporni na prihodnje grožnje; od EU in držav članic zahteva okrepitev financiranja in vzpostavitev osnovnih javnih storitev; v zvezi s tem poudarja pomen socialne varnosti; poziva k večji podpori inovativnim tehnologijam v ta namen in pozdravlja tozadevni odziv skupine Team Europe; priznava pravico do telesnega in duševnega zdravja, ki je v številnih državah še vedno izpostavljena stigmatizaciji in diskriminaciji, ter poudarja, da je pandemija covida-19 razkrila izjemne malomarnosti pri zagotavljanju varstva duševnega zdravja;
Zagovorniki človekovih pravic
38. izreka pohvalo pomembnemu delu, ki so ga opravili vsi zagovorniki človekovih pravic po svetu, kar jih je včasih drago stalo, in to priložnost izkoristi za priznanje prispevka vseh zagovornikov človekovih pravic h gibanju za človekove pravice; ponovno poudarja, da so zagovorniki človekovih pravic pogosto edini sogovorniki, ki lahko zagotovijo spremljanje na kraju samem in varstvo človekovih pravic na ozemljih, kot so območja, ki so okupirana ali priključena, zlasti na nekaterih zamrznjenih konfliktnih območjih, kjer so zmogljivosti za sodelovanje tako mednarodne skupnosti kot EU omejene;
39. je resno zaskrbljen zaradi negotovega položaja zagovornikov človekovih pravic in obžaluje, da so žrtve vse večjega nasilja, vključno z načrtnimi uboji; poudarja, da imajo nekatere države še posebej zaskrbljujoče rezultate na področju preganjanja, nadlegovanja, ustrahovanja, ugrabitev in izvensodnih usmrtitev zagovornikov človekovih pravic; poudarja še posebej težke razmere za zagovornike človekovih pravic žensk, delavcev, okolja in domorodnih ljudstev, ki so se zaradi covida-19 še poslabšale; obžaluje, da se za utišanje zagovornikov človekovih pravic vse pogosteje uporabljajo tehnike, kot